

REPUBLIKA HRVATSKA

ISTARSKA ŽUPANIJA

**OPĆINA SVETA NEDELJA**

**Općinsko vijeće**

KLASA: \_\_\_\_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_\_

Nedešćina, \_\_\_\_\_\_\_\_\_\_\_\_\_\_

Na temelju članka 17. stavka 1. Zakona o ublažavanju i uklanjanju posljedica prirodnih nepogoda (“Narodne novine”, broj 16/19) i članka 33. Statuta Općine Sveta Nedelja („Službene novine Općine Sveta Nedelja“, broj 11/18. i 3/21) Općinsko vijeće Općine Sveta Nedelja na sjednici održanoj dana \_\_\_\_\_\_\_\_\_\_\_\_\_ 2024. godine donijelo je

**O D L U K U**

**o donošenju Plana djelovanja u području prirodnih nepogoda za 2025. godinu**

**za područje Općine Sveta Nedelja**

**Članak 1.**

Donosi se Plan djelovanja u području prirodnih nepogoda za 2025. godinu za područje Općine Sveta Nedelja.

**Članak 2.**

Plan djelovanja u području prirodnih nepogoda za 2025. godinu za područje Općine Sveta Nedelja izradilo je Trgovačko društvo DLS d.o.o. Rijeka, Ulica Franje Čandeka 23 B, OIB: 72954104541.

**Članak 3.**

Plan djelovanja u području prirodnih nepogoda za 2025. godinu za područje Općine Sveta Nedelja nalazi se u prilogu ove Odluke i njezin je sastavni dio.

**Članak 4.**

Ova Odluka stupa na snagu osmoga dana od dana objave u „Službenim novinama Općine Sveta Nedelja“.

**Predsjednik**

**Općinskog vijeća**

**Nenad Radičanin**

**Obrazloženje**

**Pravna osnova za donošenje akta**

Pravna osnova za donošenje Plana djelovanja u području prirodnih nepogoda za 2025. godinu za područje Općine Sveta Nedelja sadržana je u odredbi članka 17. stavka 1. Zakona o ublažavanju i uklanjanju posljedica prirodnih nepogoda („Narodne novine“, broj 16/19) te u odredbi članka 33. Statuta Općine Sveta Nedelja („Službene novine Općine Sveta Nedelja“, broj 11/18. i 3/21).

Odredbom članka 17. stavkom 1. Zakona o ublažavanju i uklanjanju posljedica prirodnih nepogoda propisana je obveza predstavničkog tijela jedinice lokalne i područne (regionalne) samouprave da do 30. studenog tekuće godine donese plan djelovanja za sljedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Odredbom članka 33. Statuta Općine Sveta Nedelja propisano je da Općinsko vijeće, između ostalog, obavlja i poslove koji su mu stavljeni u djelokrug zakonom, Statutom i Poslovnikom Općinskog vijeća Općine Sveta Nedelja.

**Razlozi za donošenje akta**

Zbog globalnih klimatskih promjena Republika Hrvatska suočena je s čestim prirodnim nepogodama koje uzrokuju štete na imovini.

Iz tog razloga donijet je početkom 2019. godine Zakon o ublažavanju i uklanjanju posljedica prirodnih nepogoda kojim su promijenjeni postojeći uvjeti za dodjelu pomoći na način da se štete prijave u Registar šteta, a pomoć se dodjeljuje ovisno o vrsti i visini oštećene imovine iz državnog proračuna Republike Hrvatske, a može se dodijeliti i iz fondova Europske unije i donacija.

Zakonom o ublažavanju i uklanjanju posljedica prirodnih nepogoda uređuju se kriteriji i ovlasti za proglašenje prirodne nepogode, procjena štete od prirodne nepogode, dodjela pomoći za ublažavanje i djelomično uklanjanje posljedica prirodnih nepogoda na području Republike Hrvatske, Registar šteta od prirodnih nepogoda te druga pitanja u vezi s dodjelom pomoći za ublažavanje i djelomično uklanjanje posljedica prirodnih nepogoda.

Prirodnom nepogodom u smislu odnosnog Zakona smatraju se izvanredne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Prirodnom nepogodom smatraju se potres, olujni i orkanski vjetar, požar, poplava, suša, tuča, kiša koja se smrzava u dodiru s podlogom, mraz, izvanredno velika visina snijega, snježni nanos i lavina, nagomilavanje leda na vodotocima, klizanje, tečenje, odronjavanje i prevrtanje zemljišta te druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Sukladno odredbi članka 3. stavka 4. Zakona o ublažavanju i uklanjanju posljedica prirodnih nepogoda prirodna nepogoda može se proglasiti ako je vrijednost ukupne izravne štete najmanje 20% vrijednosti izvornih prihoda jedinice lokalne samouprave za prethodnu godinu ili ako je prihod (rod) umanjen najmanje 30% prethodnog trogodišnjeg prosjeka na području jedinice lokalne samouprave ili ako je nepogoda umanjila vrijednost imovine na području jedinice lokalne samouprave najmanje 30%.

Ispunjenje uvjeta za proglašenje prirodne nepogode utvrđuje općinsko odnosno gradsko povjerenstvo koje obavlja i poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda te prati i nadzire namjensko korištenje sredstava pomoći za djelomičnu sanaciju šteta od prirodnih nepogoda odobrenih od strane Državnog povjerenstva za procjenu šteta od prirodnih nepogoda.

Plan djelovanja u području prirodnih nepogoda planski je dokument koji se donosi za svaku kalendarsku godinu.

Svrha izrade i donošenja Plana djelovanja u području prirodnih nepogoda za 2024. godinu za područje Općine Sveta Nedelja je određenje postupanja nadležnih tijela te određivanje mjera i postupanja djelomične sanacije šteta od prirodnih nepogoda koje su navedene Zakonom o ublažavanju i uklanjanju posljedica prirodnih nepogoda.

Odredbom članka 17. stavkom 2. Zakona o ublažavanju i uklanjanju posljedica prirodnih nepogoda propisan je sadržaj plana djelovanja, pa tako isti mora sadržavati popis mjera i nositelja mjera u slučaju nastajanja prirodne nepogode, procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva te sve druge mjere koje uključuju suradnju s nadležnim tijelima iz Zakona i/ili drugih tijela, znanstvenih ustanova i stručnjaka za područje prirodnih nepogoda.

Nacrt Plana djelovanja u području prirodnih nepogoda za 2025. godinu za područje Općine Sveta Nedelja izradilo je Trgovačko društvo DLS d.o.o. Rijeka, Ulica Franje Čandeka 23 B temeljem Odluke KLASA: 240-01/24-01/011, URBROJ: 2163-32-02-24-5 koju je donijela Općinska načelnica Općine Sveta Nedelja dana 16. rujna 2024. godine.

**Osnovna pitanja koja s uređuju aktom**

Ovaj Nacrt Plana djelovanja u području prirodnih nepogoda za 2025. godinu za područje Općine Sveta Nedelja sadrži popis mjera i nositelja mjera u slučaju nastajanja prirodne nepogode, procjenu osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva te mjere koje uključuju suradnju s nadležnim tijelima.

Svrha njegove izrade i donošenja je određenje postupanja nadležnih tijela te određivanje mjera i postupanja djelomične sanacije šteta od prirodnih nepogoda koje su navedene Zakonom o ublažavanju i uklanjanju posljedica prirodnih nepogoda.

Isto tako, odnosnim Nacrtom Plana djelovanja evidentirane su i moguće prirodne nepogode na području Općine Sveta Nedelja.

Analizirajući sve snage i sredstva vidljivo je da Općina Sveta Nedelja ima snage kojima će provesti mjere za ublažavanje i otklanjanje izravnih posljedica prirodne nepogode.

U cilju sprječavanja nastanka te ublažavanja i uklanjanja posljedica prirodnih nepogoda bitna je suradnja Općinskog i Županijskog povjerenstva za procjenu šteta od prirodnih nepogoda, operativnih snaga sustava civilne zaštite Općine Sveta Nedelja i stanovništva koji svojim zajedničkim djelovanjem mogu u znatnoj mjeri spriječiti nastanak odnosno ublažiti posljedice prirodne nepogode.

Stoga je vrlo važno u budućnosti raditi na osvještavanju građana o potrebi osiguranja imovine što bi u konačnici imalo pozitivne učinke na gospodarstvo jer pomoć iz državnog proračuna nije obvezna, a ni dostatna za pokriće nastalih šteta, a posebice za stabiliziranje poslovanja oštećenika koji se bave određenim gospodarskim djelatnostima.

**Financijska sredstva**

U slučaju eventualne potrebe za financiranje rashoda nastalih pri otklanjanju posljedica prirodnih nepogoda na području Općine Sveta Nedelja u 2025. godini upotrijebit će se, sukladno članku 65. stavku 2. Zakona o proračunu („Narodne novine“, broj 144/21), sredstva proračunske zalihe.

**Potreba provedbe postupka strateške procjene odnosno ocjene o potrebi strateške procjene utjecaja Plana na okoliš**

Za Plan djelovanja u području prirodnih nepogoda za 2025. godinu za područje Općine Sveta Nedelja nije potrebno provesti postupak ocjene odnosno strateške procjene utjecaja na okoliš.

**Savjetovanje s javnošću**

Da bi se omogućilo javnosti da se uključi u postupak donošenja Plana djelovanja u području prirodnih nepogoda za 2025. godinu za područje Općine Sveta Nedelja, o Nacrtu odnosnog Plana provest će se internetsko savjetovanje s javnošću.

Naime, prema odredbi članka 11. Zakona o pravu na pristup informacijama („Narodne novine“, broj 25/13, 85/15. i 69/22) jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S obzirom da se radi o planskom dokumentu koji utječe na interese građana i pravnih osoba, uključujući njihova prava i obveze, to će se o Nacrtu Plana djelovanja u području prirodnih nepogoda za 2025. godinu za područje Općine Sveta Nedelja provesti internetsko savjetovanje s javnošću u trajanju od 30 dana.

Nacrt Plana djelovanja u području prirodnih nepogoda za 2025. godinu za područje Općine Sveta Nedelja i Nacrt Odluke o donošenju Plana djelovanja javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na iste.

Po provedbi savjetovanja s javnošću Općinska načelnica Općine Sveta Nedelja utvrdit će Prijedlog Odluke o donošenju Plana djelovanja u području prirodnih nepogoda za 2025. godinu za područje Općine Sveta Nedelja čiji će sastavni dio biti Prijedlog Plana djelovanja u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog zajedno s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

**Jedinstveni upravni odjel**